BEAUTYสวนกระแสตลาด! วิ่งแรง8%รับงบฯQ2ไม่แย่อย่างที่คาด อัดปันผลเป็นของแถม
BEAUTY สวนกระแสตลาดฯ! วิ่งแรง 8% ขานรับงบฯ Q2 ไม่แย่อย่างที่คาด อัดปันผล 0.162 บ./หุ้น ล่าสุด ณ เวลา 10.03 น. อยู่ที่ระดับ 7.35 บาท ปรับตัวขึ้น 0.55 บาท หรือ 8.09% สูงสุดที่ 7.45 บาท ต่ำสุดที่ 7.20 บาท ด้วยมูลค่าซื้อขาย 450.83 ล้านบาท
14 ส.ค. 2561

ผู้สื่อข่าวรายงานว่า ราคาหุ้นบริษัท บิวตี้ คอมมูนิตี้ จำกัด (มหาชน) หรือ BEAUTY ล่าสุด ณ เวลา 10.03 น. อยู่ที่ระดับ 7.35 บาท ปรับตัวขึ้น 0.55 บาท หรือ 8.09% สูงสุดที่ 7.45 บาท ต่ำสุดที่ 7.20 บาท ด้วยมูลค่าซื้อขาย 450.83 ล้านบาท

ทั้งนี้ ราคาหุ้น BEAUTY ปรับตัวขึ้นแรงในวันนี้ ภายหลังจากบริษัทฯ ประกาศผลการดำเนินงานในไตรมาส 2/2561 ออกมามีกำไรสุทธิ 256.35 ล้านบาท จากช่วงเดียวกันเมื่อปีก่อนมีกำไรสุทธิ 273.18 ล้านบาท ซึ่งถือว่าเป็นการลดลงที่น้อยกว่าที่มีการคาดการณ์เอาไว้ก่อนหน้านี้ ตามที่รายงานในข่าว จับตาราคาหุ้น BEAUTY ฟื้น หลังงบฯ Q2 ไม่เลวร้าย ใจป้ำจ่ายปันผลเรียกคืนศรัทธา
ขณะที่ บริษัทยังประกาศจ่ายปันผลงวดดำเนินงานวันที่ 1 ม.ค.2561 ถึงวันที่ 30 มิ.ย. 2561 อัตราจ่ายเป็นเงินสด 0.162 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 27 ส.ค.2561 ทั้งนี้ กำหนดจ่ายเงินปันผลในวันที่ 7 ก.ย.2561
 